Najboljši športnik leta 2018 je Luka Dončić. Foto: RTV SLO

Društvo športnih novinarjev Slovenije je v Gallusovi dvorani Cankarjevega doma tradicionalno podelilo nagrade najboljšim športnikom v letu 2018. To je 51. podelitev nagrad DŠNS-ja.

Dončić nasledil Dragića

Lani je bil za najboljšega posameznika imenovan Goran Dragić, letos pa ga je nasledil drugi košarkar iz vrst evropskih košarkarskih prvakov - Luka Dončić (260 glasov). Za njim sta se zvrstila Primož Roglič (163 glasov) in Jakov Fak (116 glasov).

Čudežni deček slovenske košarke se je oglasil iz ZDA, najprej se je zahvalil športnim novinarjem, ker so mu podelili laskavo nagrado (to je prevzela njegova mama Mirjam Poterbin): "Zdravo, Slovenija. Rad bi pohvalil Jakova Faka in Primoža Rogliča, ki sta imela izjemno leto. Nato bi se še rad zahvalil vsem Slovencem, ki mi sledijo ponoči na mojih tekmah. Res hvala!"

Slovenski športnik leta 2018 je ... Luka Dončić!

Luka pri 19 letih navdušuje na košarkarskih parketih sveta. V dresu Reala iz Madrida je osvojil naslov evropskega prvaka in bil najuspešnejši igralec zaključnega turnirja Evrolige, potem pa se je preselil v najmočnejšo ligo na svetu NBA ter v dresu Dallasa postal najboljši novinec začetka sezone Lige NBA.

Janja Garnbret je športnica leta 2018. Foto: BoBo/Borut Živulović

Garnbretova je športnica leta

Športna plezalka Janja Garnbret je stopila v čevlje Ilke Štuhec in postala je športnica leta 2018. Garnbretova (276 glasov) je v tem letu znova prestavljala mejnike, je edina na svetu s tremi naslovi svetovne prvakinje v treh različnih disciplinah, bila je tudi prva zmagovalka v novi panogi, olimpijski kombinaciji.

Garnbretova ne počiva na lovorikah, spogleduje se že z olimpijskimi igrami v Tokiu 2020: "Seveda že gledam proti Tokiu, ampak sezona 2019 je zelo pomembna za kvalifikacije na OI, spet pa bo na sporedu SP. Tako so priprave že v polnem teku in se veselim naslednjih izzivov."

Za njo sta se zvrstili judoistka Tina Trstenjak (217 glasov) in tenisačica Kaja Juvan (40 glasov).

Slovenska športnica leta 2018 je ... Janja Garnbret

Jadralki nasledili košarkarje

Lani je bila za najboljšo ekipo imenovana zlata košarkarska reprezentanca, letos pa se je te nagrade razveselila jadralska posadka 470 Tina Mrak in Veronika Macarol (34 glasov). Druga je kanuistična reprezentanca Benjamin Savšek, Luka Božič in Anže Berčič (25), tretja je bila slovenska reprezentanca v futsalu (16).

Ekipa leta – jadralki Tina Mrak in Veronika Macarol

Najboljša ekipa je jadralna posadka v razredu 470 Tina Mrak in Veronika Macarol. Foto: BoBo

Pogačar najbolj obeta

Na 51. prireditvi pa so najprej podelili nagrado za izstopajočo mlado športno osebnost leta - dobil jo je kolesar Tadej Pogačar, na tem mestu pa je nasledil Luko Dončića.

Pogačar je bil ključni del slovenske reprezentance mlajših članov na poti do slavja v pokalu narodov in bil prvi na najprestižnejši etapni dirki v tej kategoriji Tour de l'Avenir, zmagal pa je tudi na Dirki miru.

Nagrade najboljšim so podelili legendarni slovenski trenerji: Zmago Sagadin, Bojan Prašnikar, Vladimir Kevo, Miloš Janša, Marta Bon, Lojze Mikolič, Adi Urnaut in Andrea Massi.

Najboljše športnice in športnike leta 2018 so sprejeli tudi v predsedniški palači. Janja Ganbret je na sprejemu pri predsedniku Borutu Pahorju in ministru za izobraževanje, znanost in šport Jerneju Pikalu tudi spregovorila v imenu športnikov in si zaželela še naprej takšne podpore slovenskim športnikom. Foto: BoBo/Borut Živulović

51. prireditev Športnik leta sta povezovala športni novinar Saša Jerković in igralka Ajda Smrekar.

Za zabavo so poskrbeli

Za glasbene točke so bili zadolženi BQL in Nika Zorjan ter Raiven. Za glasbeno spremljavo so skrbele Kozmične vrane, vrhunski glasbeniki v sestavi Jani Šepetavec (saksofon), Borut Rampih (bobni), Miha Ribarič (baskitara) in Julijan Erič (kitara). Z akrobatskimi točkami so dogajanje popestrili člani različnih generacij ŠD Sokol Bežigrad in skupina Dunking Devils.

DŠNS je prireditev tudi letos organiziral v sodelovanju z Radiotelevizijo Slovenija in Olimpijskim komitejem Slovenije, ki je ob tej priložnosti podelil tudi svoja najvišja priznanja v olimpijskem letu.

ŠPORTNIK LETA 2018 MOŠKI REZULTATI GLASOVANJA glasovi 1. Luka Dončić (košarka) 260 2. Primož Roglič (kolesarstvo) 163 3. Jakov Fak (biatlon) 116 4. Jan Oblak (nogomet) 62 5. Žan Košir (deskanje) 34 6. Adrian Gomboc (judo) 9 7. Anže Kopitar (hokej) 8 8. Goran Dragić (košarka) 6 9. Boštjan Maček (strelstvo) 5 10. Matej Mohorič (kolesarstvo) 5 11. Peter Kauzer (kajak kanu) 4 12. Ivan Trajkovič (taekwondo) 2 13. Domen Škofic (športno plezanje) 1 14. Jernej Kruder (šport. plezanje) 1 15. Rajmond Debevec (strelstvo) 1 16. Peter John Stevens (plavanje) 1 ŽENSKE REZULTATI GLASOVANJA glasovi 1. Janja Garnbret (š. plezanje) 276 2. Tina Trstenjak (judo) 217 3. Kaja Juvan (tenis) 40 4. Anamarija Lampič (smuč. tek) 38 5. Ema Kozin (boks) 27 6. Martina Ratej (atletika) 24 7. Monika Hrastnik (kolesarstvo) 23 8. Nika Križnar (smučarski skoki) 8 9. Tjaša Ristič (karate) 6 10. Dalila Jakupović (tenis) 6 11. Brigita Strelec (kegljanje) 5 12. Nina Volčina (balinanje) 3 13. Ana Odlazek (hitrostno rolanje) 3 14. Anja Forštnarič (kegljanje) 1 15. Alenka Artnik (potap. na vdih) 1 EKIPA REZULTATI GLASOVANJA glasovi 1. jadranje 470 (Mrak, Macarol) 34 2. kajak kanu (Savšek, Božič, Berčič) 25 3. slo. reprezentanca, dvoranski nogomet 16 4. slo. rep., športno plezanje 14 5. moška odbojkar. reprezentanca 10 6. nogometni klub Olimpija 4 7. Dobovec Pivovarna Kozel, futsal 2 8. moška rokometna reprezentanca 2 9. kajak kanu (Kauzer, Srebotnik, Testen) 2 10. mladinska rokomet. reprezentanca 2 11. skakalna ekipa v poletih (D. Prevc, P. Prevc, Damjan, Semenič) 1 12. košarkarska reprezentanca 1

Športnik leta 2018